CELEX: 62014TN0258
Language: da
Date: 2014-04-24 00:00:00
Title: Sag T-258/14: Sag anlagt den 24. april 2014 — Luxembourg mod Kommissionen

14.7.2014   
            
            
               DA
            
            
               Den Europæiske Unions Tidende
            
            
               C 223/20
            
         Sag anlagt den 24. april 2014 — Luxembourg mod Kommissionen
   (Sag T-258/14)
   2014/C 223/24
   Processprog: fransk
   
      Parter
   
   
      Sagsøger: Storhertugdømmet Luxembourg (ved L. Delvaux, som befuldmægtiget, bistået af advokaterne P.E. Partsch, A. Steichen og D. Waelbroeck, og solicitor D. Slater)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Sagen antages til realitetsbehandling, og der gives sagsøgeren medhold.
            
         
               —
            
            
               Kommissionens afgørelse af 24. marts 2014, hvorved Luxembourg er blevet pålagt at fremlægge oplysninger vedrørende praksis for bindende svar på skatteområdet, annulleres.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren har med dette søgsmål nedlagt påstand om annullation af Kommissionens afgørelse K (2014) 1986 endelig, med hvilken denne har pålagt sagsøgeren, i medfør af artikel 10, stk. 3, i forordning nr. 659/1999 (1), at fremlægge en komplet fortegnelse over bindende svar afgivet i 2010, 2011 og 2012 til de luxembourgske virksomheder, der indgår i en koncern eller i en juridisk struktur, som berører en eller flere virksomheder, der er beliggende uden for Storhertugdømmet Luxembourg.
   Til støtte for søgsmålet har sagsøgeren anført fire anbringender.
   
               1.
            
            
               Første anbringende om tilsidesættelse af artikel 10 i forordning nr. 659/1999 og retten til forsvar, for så vidt som Kommissionen, selv om dens undersøgelsesbeføjelser er betinget af en forudgående besiddelse af tilstrækkelige faktiske og saglige oplysninger, ikke rådede over et minimum af de oplysninger, der kræves for at kunne begrunde de i påbuddet indeholdte begæringer om oplysninger, hvorfor der er rimelig grund til at antage, at der foreligger en overtrædelse. Sagsøgeren har gjort gældende, at Kommissionen således har »fisket efter oplysninger«, hvilket er uforeneligt med retten til forsvar.
            
         
               2.
            
            
               Andet anbringende om tilsidesættelse af proportionalitetsprincippet, for så vidt som i) der ikke er nogen forbindelse mellem de oplysninger, som Kommissionen allerede er i besiddelse af, og arten og omfanget af de oplysninger, der er blevet begæret hos sagsøgeren, og ii) påbuddet om oplysninger går ud over de grænser, som er hensigtsmæssige og nødvendige til gennemførelse af de mål, der forfølges af Kommissionen.
            
         
               3.
            
            
               Tredje anbringende om tilsidesættelse af pligten til at give en fyldestgørende begrundelse, idet Kommissionen hverken har begrundet det anfægtede påbud eller klart angivet, hvilke formodninger den påtænker at undersøge.
            
         
               4.
            
            
               Fjerde anbringende om tilsidesættelse af artikel 4 og 5 TEU og den manglende overholdelse af medlemsstaternes kompetence på området for direkte beskatning.
            
         
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af artikel 108 i traktaten om den Europæiske unions funktionsmåde (EFT L 83, s. 1).